ARTE VIZUALE: GHEORGHE PINTILIE

Am fost un norocos, depășind pe cele șașe norocoase de la „extragerea loto”, cunoscând un artist plastic, din Roman, Gh. Pintilie care prin harul său artistic a reușit să facă fericiți alți oameni. În tablourile pictorului Gh. Pintilie din orașul Roman am descoperit sensuri mari și strălucitoare, care mi-au aprins lumini cromatice interioare aducând un sentiment de bucurie și de liniște, dar și de împăcare nesățioaselor mele calități de frumuseți.

Aflându-mă parcă într-un carusel rotativ care prin mișcarea lui continuă îmi dădea impresia unei lumi de poveste care se rotea în jurul meu, plimbând în fața pofticioșilor mei ochi, peisaje și portrete ce reprezintă imagini și chipuri cunoscute și mai puțin cunoscute, flori de toate culorile, diverse compoziții, toate sub o formă plastică curgătoare mi-am creat senzația și mirajul simezei concentrate a unui timp-spațiu în care se circumscrie într-o armonie ce vizează perfecțiunea, personalitatea interioară a artistului, prin subordonarea creativă a talentului și imaginației sale.

Pictorul Gheorghe Pintilie, din Roman, ca un magician al penelului, prin compoziție și desen, la care se adaugă culoarea, transformă o puternică impresie de viață, o adâncă amintire, în imagini de o impresionantă cromatică selectivă, care bucură ochiul și tresaltă sufletul, prilejuind momente de bucurie oricărui căutător de frumos estetic. Profund implicat în arta plastică, domnia sa se străduiește să obțină plastic și cromatic ceea ce dorește prin desen, culoare, compoziție și nu ceva întâmplător, compromițător. Domnia sa expune plastic pe pânză și carton, într-o cromatică desăvârșită, sinteza sa spirituală.

Despre arta pictorului Gh. Pintilie i-au exprimat păreri artistice, diferite personalități, când lucrări semnate de domnia sa au apărut de-a lungul anilor pe simezele unor expoziții din localitățile Podoleni-Neamț, Roman, Piatra Neamț. Doamna Minodora Ursachi, regretată muzeograf, de la Muzeul de Artă, din Roman spunea în anul 2009 despre artist că „este un talent care a reușit să se facă cunoscut între artiștii romașcani, ca un urmaș al impresioniștilor, dar cu vădite impulsiuni realiste, subordonate ambițiilor sale de perfecționist.”

Artistul Gh. Pintilie este un om care a intrat în arta plastică, pe o potecă pe care nimeni nu a mai încercat-o. Cu picturile sale s-a bucurat de mult succes în mai multe prezențe în țară și în străinătate. Îi urez de a avea norocul de a primi cuvenite onoruri, atât în viață, cât și cele oferite de posteritate. Așa să-l Ajute, Bunul Dumnezeu!

Prof. Pictor COJOCARU VERGIL-COVER membru UAPR-secția pictură

Contents